**ΝΟΜΟΣΧΕΔΙΟ ΜΕ ΤΙΤΛΟ:**

**«Ο ΠΕΡΙ ΤΩΝ ΠΡΟΣΩΡΙΝΩΝ ΑΝΑΣΤΟΛΩΝ ΕΠΙΧΕΙΡΗΣΕΩΝ ΤΗΣ ΤΟΥΡΙΣΤΙΚΗΣ ΒΙΟΜΗΧΑΝΙΑΣ ΓΙΑ ΤΗΝ ΑΝΤΙΜΕΤΩΠΙΣΗ ΤΗΣ ΕΠΟΧΙΚΟΤΗΤΑΣ ΝΟΜΟΣ ΤΟΥ 2021»**

|  |  |  |
| --- | --- | --- |
|  | Η Βουλή των Αντιπροσώπων ψηφίζει ως ακολούθως: | |
|  |  | |
| Συνοπτικός  τίτλος.  …2021. | 1. Ο παρών Νόμος θα αναφέρεται ως ο περί των Προσωρινών Αναστολών Επιχειρήσεων της Τουριστικής Βιομηχανίας, Νόμος του 2021. | |
| Ερμηνεία. | 2. Στον παρόντα Νόμο, εκτός αν από το κείμενο προκύπτει διαφορετική έννοια- | |
|  |  | «οικείος νόμος» έχει την έννοια που αποδίδεται στον όρο αυτό, στα άρθρα 4 και 5 του παρόντος Νόμου |
|  |  |  |
|  |  | «Σχέδιο Προσωρινών Αναστολών» σημαίνει το Σχέδιο Προσωρινών Αναστολών, που έχει θεσπιστεί, με βάση το Μνημόνιο Συμφωνίας των Κοινωνικών Εταίρων για τις προσωρινές αναστολές των εργασιών, κατά τη χειμερινή περίοδο· |
|  |  |  |
|  |  | «Υπουργείο» σημαίνει το Υπουργείο Εργασίας, Πρόνοιας και Κοινωνικών Ασφαλίσεων· |
|  |  |  |
|  |  | «Υπουργός» σημαίνει την Υπουργό Εργασίας, Πρόνοιας και Κοινωνικών Ασφαλίσεων. |
|  |  | |
| Σκοπός του παρόντος Νόμου. | 3. Σκοπός του παρόντος Νόμου, είναι η εφαρμογή έκτακτων μέτρων και πολιτικών που προκύπτουν λόγω της πανδημίας και του ιού Covid 19, αναφορικά με την αντιμετώπιση της εποχικότητας και των επιπτώσεων της πανδημίας, στην τουριστική βιομηχανία, για χρονικό διάστημα μέχρι και τις 31 Μαρτίου 2022. | |
|  |  | |
| Πεδίο εφαρμογής.  59(Ι) του 2010  114(Ι) του 2010  126(Ι) του 2010  2(Ι) του 2012  37(Ι) του 2012  170(Ι) του 2012  193(Ι) του 2012  106(Ι) του 2014  194(Ι) του 2014  176(Ι) του 2015  1(Ι) του 2017  52(Ι) του 2017  115(Ι) του 2017  132(Ι) του 2018  126(Ι) του 2019  194(Ι) του 2020  88(Ι) του 2021  101(Ι) του 2021  168(Ι) του 2021. | 4.-(1) Για τη χρονική περίοδο, από τις 31 Οκτωβρίου 2021 μέχρι τις 31 Μαρτίου 2022, σε περίπτωση σύγκρουσης οποιωνδήποτε διατάξεων του παρόντος Νόμου με τις διατάξεις του περί Κοινωνικών Ασφαλίσεων Νόμου και/ή οιονδήποτε άλλο οικείο νόμο, υπερισχύουν και εφαρμόζονται οι διατάξεις του παρόντος Νόμου. | |
|  |  | |
|  | (2) Ανεξάρτητα από τις διατάξεις του περί Κοινωνικών Ασφαλίσεων Νόμου, μέχρι τις 31 Μαρτίου 2022, η Υπουργός δύναται να τροποποιεί διατάξεις του περί Κοινωνικών Ασφαλίσεων Νόμου, με αποφάσεις της, οι οποίες εκδίδονται δυνάμει των διατάξεων του παρόντος Νόμου, για τους σκοπούς του Σχεδίου Προσωρινών Αναστολών. | |
|  |  | |
| Τροποποίηση Σχεδίου Προσωρινών Αναστολών | 5. Ανεξάρτητα από τις διατάξεις οποιουδήποτε άλλου οικείου νόμου που προσδίδει αρμοδιότητες στο Υπουργείο ή και στην Υπουργό, η Υπουργός δύναται, με Απόφασή της, η οποία δημοσιεύεται στην Επίσημη Εφημερίδα της Δημοκρατίας, να τροποποιεί το Σχέδιο Προσωρινών Αναστολών, που έχει θεσπιστεί, με βάση το Μνημόνιο Συμφωνίας των Κοινωνικών Εταίρων, για τη προσωρινή αναστολή των εργασιών κατά τη χειμερινή περίοδο, καθορίζοντας σε κάθε περίπτωση, τους δικαιούχους, το ύψος της παροχής, τον τρόπο και όλες τις προϋποθέσεις, που αφορούν στο Σχέδιο Προσωρινών Αναστολών. | |
|  |  | |
| Εξουσιοδότηση Υπουργού ή Γενικού Διευθυντή. | 6. Οποιαδήποτε πράξη ή ενέργεια, χρειάζεται να διενεργηθεί, για την εφαρμογή των αποφάσεων της Υπουργού που εκδίδονται δυνάμει των διατάξεων του παρόντος Νόμου, δύναται να διενεργηθεί από τον Γενικό Διευθυντή ή/και οποιοδήποτε εξουσιοδοτημένο πρόσωπο που ενεργεί δυνάμει εξουσιοδότησης του Υπουργού ή του Γενικού Διευθυντή, ανάλογα με την περίπτωση, και οποιαδήποτε δήλωση ή/και κοινοποίηση υπογραμμένη από την Υπουργό ή τον Γενικό Διευθυντή, ανάλογα με την περίπτωση, που πιστοποιεί ότι οι πιο πάνω ενεργούν δυνάμει εξουσιοδότησής τους, είναι δεκτή ως απόδειξη σε οποιαδήποτε δικαστική διαδικασία. | |
|  |  | |
|  |  | |
| Έναρξη και λήξη της ισχύος του παρόντος Νόμου. | 7.(1). Ο παρών Νόμος τίθεται σε ισχύ από την 31η Οκτωβρίου 2021 και λήγει στις 31 Μαρτίου 2022.  (2) Τηρουμένων των διατάξεων του εδαφίου (1), η Υπουργός δύναται, με Γνωστοποίηση της, που δημοσιεύεται στην Επίσημη Εφημερίδα της Δημοκρατίας, να καθορίζει την έναρξη ισχύος, του Σχεδίου Προσωρινών Αναστολών, η οποία συμπίπτει, με την έναρξη ισχύος του παρόντος Νόμου . | |